**Contraste**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

casa închisă în globul de sticlă

amintește de

cântecul repetat al unui patefon stricat

sunetul papucilor pe mozaicul învechit

mirosul roșiilor coapte

aceste amintiri

s-au scuturat de tăcere

un scaun vechi scârțâie a protest

în stradă lumini fluorescente

străpung întunericul

mișcându-se cadențat

oamenii unui azi rece

privesc mașinal repetat inutil

nu văd

nu aud

deși strigă

fiecare cu strigătul lui

cu pașii lui

cu amintirile lui

un amestec neomogenizat

de strigăte scrise

pe ecranul alb al unui telefon

în colț

seara mângâie

un cerșetor adormit

Adina V.

13.08.2018